Versindaba » Blog Archive Andries Bezuidenhout. Ek ry iemand met 'n beehive op die snelweg raak : Versindaba
Andries Bezuidenhout. Ek ry iemand met 'n beehive op die snelweg raak
Onder my dieseltrok se sitplek is 'n kassie waarin ek agt CD's kan inskuif. Dis 'n bietjie van 'n petalje om die kassie uit te haal om die CD's weer te vervang. Só ry ek op en af, op en af, tussen Johannesburg (huis) en Pretoria (werk).
Die klompie CD's wat die afgelope paar weke daar sit, is elkeen seker al 'n slag of wat om die aarde gespin. Ek raak so stuk-stuk 'n bietjie moeg vir elkeen van hulle. Eers sny ek enkele snitte uit – mik met my vinger vir die "skip"-knoppie. Later "skip" ek soveel dat ek dalk net een song per CD luister:
"Ek soek pille vir Kersfees, vir my gekerfde senuwees, iets wat 'n tydjie by die see nie kan genees…"
Dan raak selfs daardie een song te veel vir my en vergeet ek weer van die CD, soos liefde wat te ver gaan woon het en ophou skryf of bel of Facebook. Miskien is die James Phillips CD (Soul ou) al een waarvoor ek nie moeg word nie. Ek skip net die eerste een – "Africa is dying" – dis darem te donker en skaaf te naby aan die vel, veral in hierdie dramatiese tye van petisies en stakings.
Vanoggend pootjie 'n ou liefde my egter onverwags. Ek sit en luister nog so na die ontslape James Phillips, probeer uit die vragmotors se pad bly, en hier bars sy deur die kar se vooruit – beehive, kougom, mini, eye lashes en al. Amper soos 'n wafferse drag queen met Judith Butler se gesig op haar panty. Geen air bags wat my teen haar aanslag kan beskerm nie:
Dan sing sy iets oor wie ek aanneem Donny Hathaway en Ray Charles moet wees:
Dankie tog vir die golden oldies, al is dit net van so 'n paar jaar gelede. Amy Winehouse se beehive kikker enige vaal kantoorwerker se snelweg (snel?) op, iewers tussen Olifantsfonteinweg en Nelmapiuslaan.